《采石月题蛾眉亭》
元代·陈孚

昔年李白身翻然，袖裹明月飞上天。刚风吹度瑶圃前，雪兔跳落千丈泉。

白今已去八百年，明月犹向江中圆。我行万里拥使旃，柳根偶系东归船。

三生似结明月缘，银光射牖窥我眠。夜深忽梦羽衣仙，神如碧沼浮疏莲。

脚踏赤鲸跨紫烟，问月何在摇玉鞭。耸身忽灭鸿翩翩，觉来试鼓朱丝弦。

起诵国风月出篇，开篷视月月满川，鱼龙吐浪声溅溅。

作者简介：陈孚（1259 — 1309）元代学者。字刚中，号勿庵，浙江临海县太平乡石唐里（今白水洋镇松里）人。至元年间，上《大一统赋》，后讲学于河南上蔡书院，为山长，曾任国史院编修、礼部郎中，官至天台路总管府治中。诗文不事雕琢，纪行诗多描摹风土人情，七言古体诗最出色，著有《观光集》、《交州集》等。